Før valgdagen ble det anslått at det var 90 prosents sjanse for at Hillary Clinton skulle vinne kampen om Det hvite hus. I natt og i dag har eksperter over hele verden klødd seg i hodet over Donald Trumps sjokkseier.

Men Henry Østhassel fra Lista derimot sier han var 100 prosent sikker på at Trump ville bli USAs neste president fra den dagen han ble lansert som kandidat.

Vant 352.000 kroner

– Jeg har aldri tvilt på det ett sekund til tross for skandaler, negative omtaler og dårlige meningsmålinger. Jeg er ikke synsk, men jeg bare visste at han kom til å vinne, sier han.

Østhassel, som selv er amerikansk statsborger, vurderte først å sette 2500 kroner på Trump-seier, men det ble mye mer. Han satset først 10.000 kroner.

Så tok det helt av.

– Jeg veddet til slutt 100.000 kroner på Donald Trump på Paddy Power og på Betsafe. Dermed sitter jeg igjen med en utbetaling på 352.000 kroner, sier Østhassel.

Henry Østhassel vant 352.000 kroner på at Trump vant presidentkampen. Foto: Geir Ingar Egeland / NRK

Første og siste gang

Nå skal premien brukes på ny elbil som han bestilte i sommer. Bilen har han allerede gitt navnet Trump Mobile.

– Jeg er ingen gambler, og dette er første og siste gang jeg vedder

på noe, hevder han.

– Hvordan tror du det blit med Trump som president?

– Jeg tror han kommer til å gjøre en kjempejobb. Blant annet med tanke på forholdet til Russland og Putin.

VINNEREN: Donald Trump blir USAs neste president. Foto: MIKE SEGAR / Reuters

Selv aktiv i politikken

Østhassel har selv vært aktiv i politikken og trakk seg som lokallagsleder i partiet De Kristne i Farsund, etter at han anbefalte den omstridte boken «22. juli-profetien».

Bokens hovedbudskap er at Gud tillot 22. juli-terroren.

– Jeg er ikke nødvendigvis enig i alt som står der, men jeg anbefaler folk å lese boken og sette seg inn i den. Den har en interessant vinkling og vi må være villige til å se på årsakene til at 22. juli-terroren skjedde. Slike grusomme tragedier er ikke tilfeldige, sa han til Vårt Land.